《左太冲咏史》
清代·慕昌溎

赫赫金、张势，朱紫荣襁褓。峨峨许、史庐，高台连曲沼。

扬雄独不达，著书摅怀抱。伟哉身后名，文章传八表。

倚桐始生时，见困于蒿草。及其凌云霓，倾枝巢凤鸟。

奇材有迍邅，天命苦不早。鲲鹏异鸴鸠，知年有大小。

作者简介：慕昌溎，字寿荃，蓬莱人。翰林院侍读荣干女，南皮举人张元来聘室。有《古馀芗阁遗诗》。